**УЛСЫН ИХ ХУРЛЫН 2014 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ,СОЁЛ, ШИНЖЛЭХ УХААНЫ**

**БАЙНГЫН ХОРООНЫ 12 ДУГААРСАРЫН 10-НЫ ӨДРИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны тоо*** |
| 1 | Хуралдааны гар тэмдэглэл | 2-8 |
| 2 | Хуралдааны дэлгэрэнгүй тэмдэглэл | 4-25 |
| 123 | ***Дууны бичлэг:***Номын сангийн тухай хуулийн төсөл /анхны хэлэлцүүлэг/.“Төрөөс шинжлэх ухаан, технологийн талаар баримтлах бодлого шинэчлэн батлах тухай” Улсын Их Хурлын тогтоолын төсөл /Байнгын хорооны ажлын хэсэг байгуулах тухай/. Гэр бүлийн тухай /шинэчилсэн найруулга/ болон холбогдох бусад хуулийн төслүүд /Засгийн газар 2014.06.23-ны өдөр өргөн мэдүүлсэн/ Байнгын хорооны ажлын хэсэг байгуулах туха | 8-2222-2424-25 |

***Монгол Улсын Их Хурлын 2014 оны намрын ээлжит чуулганы***

 ***Нийгмийн бодлого, боловсрол, соёл, шинжлэх ухааны байнгын***

***хорооны 12 дугаар сарын 10-ны өдөр /Лхагва гараг/-ийн***

 ***хуралдааны гар тэмдэглэл***

 Байнгын хорооны дарга, Улсын Их Хурлын гишүүн Д.Батцогт ирц, хэлэлцэх асуудлын дарааллыг танилцуулж, хуралдааныг даргалав.

 Ирвэл зохих 19 гишүүнээс 13 гишүүн ирж, 68.4 хувийн ирцтэйгээр хуралдаан 14 цаг 05 минутад Төрийн ордны “Г” танхимд эхлэв.

 *Чөлөөтэй: С.Ганбаатар.*

 *Өвчтэй:**Д.Арвин, З.Баянсэлэнгэ, Л.Эрдэнэчимэг.*

 *Тасалсан: С.Эрдэнэ, Я.Санжмятав.*

***Нэг. Номын сангийн тухай хуулийн төсөл /****анхны хэлэлцүүлэг/.*

Хэлэлцэж буй асуудалтай холбогдуулан Үндэсний номын сангийн захирал А.Нансалмаа, мөн номын сангийн дэд захирал Д.Бямбасүрэн, Хүүхдийн номын ордны дарга Д.Оюунбилэг, ажлын хэсгийн гишүүн З.Баянзул, С.Батцэцэг, Б.Баяраа нар оролцов.

 Хуралдаанд Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх О.Баяраа, референт М.Отгон нар байлцав.

Хуулийн төслийн талаарх *а*жлын хэсгийн танилцуулгыг Улсын Их Хурлын гишүүн Ё.Отгонбаяр танилцуулав.

 **Д.Батцогт:** -*Ажлын хэсгийн гаргасан зарчмын зөрүүтэй саналуудаар санал хураалт явуулав.*

1.Төслийн3 дугаар зүйлийн3.1.7 дахь заалтыг хасах саналыг дэмжье гэсэн саналаар санал хураая.

 Зөвшөөрсөн 10

 Татгалзсан 0

 Бүгд 10

 100.0 хувийн саналаар дэмжигдлээ.

 2.Төслийн 3 дугаар зүйлд “хэвлэн нийтлэлийн мэдээ” гэж тухайн хэвлэлийн бүтээгдэхүүнийг эрхлэн гаргасан байгууллага, зохиогч, гаралтын болон тооны мэдээ, олон улсын стандартын дугаар бүхий мэдээллийг.” гэсэн 3.1.9 дэх заалт нэмэх саналыг дэмжье гэсэн саналаар санал хураая.

 Зөвшөөрсөн 10

 Татгалзсан 0

 Бүгд 10

 100.0 хувийн саналаар дэмжигдлээ.

 3.Төслийн 5 дугаар зүйлийн 5.5 дахь хэсгийг 7 дугаар зүйлийн 7.5 дахь хэсэг болгон шилжүүлэхсаналыг дэмжье гэсэн саналаар санал хураая.

 Зөвшөөрсөн 10

 Татгалзсан 0

 Бүгд 10

 100.0 хувийн саналаар дэмжигдлээ.

 4.Төслийн 6 дугаар зүйлийн 6.2.7 дахь заалтыг “номын сангийн үйл ажиллагааны тайлан, мэдээ, мэдээллийг хууль тогтоомжид заасан журмын дагуу холбогдох байгууллагад үнэн зөв гаргаж өгөх;” гэж өөрчлөн найруулахсаналыг дэмжье гэсэн саналаар санал хураая.

 Зөвшөөрсөн 10

 Татгалзсан 0

 Бүгд 10

 100.0 хувийн саналаар дэмжигдлээ.

 5.Төслийн 10 дугаар зүйлийн 10.3 дахь хэсэгт “Бүх шатны боловсролын байгууллага нь сургалтын номын сантай байна.” гэж нэмэх саналыг дэмжье гэсэн саналаар санал хураалт явуулъя.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 Дээрх санал дээр Улсын Их Хурлын гишүүн А.Бакей, Г.Баярсайхан нарын тавьсан асуултад Улсын Их Хурлын гишүүн, ажлын хэсгийн ахлагч Ё.Отгонбаяр хариулж, тайлбар хийв.

 6.Төслийн 12 дугаар зүйлийн 12.1 дэх хэсгийн “тухайн орон нутгийн засаг захиргааны нэгж /баг, хороо/-тэй, холбогдох байгууллагатай гэрээ байгуулан” гэснийг хасаж, “иргэдэд” гэсний дараа “соёлын асуудал эрхэлсэн Засгийн газрын гишүүний баталсан “Зөөврийн номын сангийн үйлчилгээ үзүүлэх журам”-ын дагуу” гэж нэмэх саналыг дэмжье гэсэн саналаар санал хураая.

 Зөвшөөрсөн 9

 Татгалзсан 1

 Бүгд 10

 90.0 хувийн саналаар дэмжигдлээ.

 7.Төслийн 12 дугаар зүйлийн 12.2 дахь хэсгийг хасах саналыг дэмжье гэсэн саналаар санал хураая.

 Зөвшөөрсөн 7

 Татгалзсан 3

 Бүгд 10

 100 хувийн саналаар дэмжигдлээ.

8.Төслийн 15 дугаар зүйлийн 15.1.1 дэх заалтын “болон дохионы” гэснийг, 15.1.3 дахь заалтын“, хүүхдийн зуслан, амралт, сувиллын газар, уурхай болон үйлдвэрийн газар” гэснийг тус тус хасах саналыг дэмжье гэсэн саналаар санал хураая.

Зөвшөөрсөн 8

 Татгалзсан 2

 Бүгд 10

 80.0 хувийн саналаар дэмжигдлээ.

 9.Төслийн 16 дугаар зүйлийн 16.1 дэх хэсэгт “хэвлэмэл” гэсний өмнө “хэвлэн нийтлэлийн мэдээг бүрэн агуулсан” гэж нэмэхсаналыг дэмжье гэсэн саналаар санал хураая.

Зөвшөөрсөн 9

 Татгалзсан 0

 Бүгд 10

 90.0 хувийн саналаар дэмжигдлээ.

 10.Төслийн 16.2 дахь хэсэгт “нөхөн бүрдүүлэх;” гэсэн 16.2.3 дахь заалт нэмэх саналыг дэмжье гэсэн саналаар санал хураая.

Зөвшөөрсөн 9

 Татгалзсан 0

 Бүгд 10

 90.0 хувийн саналаар дэмжигдлээ.

11.Төслийн 17 дугаар зүйлд “Улсын болон орон нутгийн төсвийн хөрөнгөөр хэвлүүлсэн хэвлэлийн бүтээгдэхүүнийг эрхлэн гаргасан байгууллага, иргэн нь хэвлүүлснээс хойш нэг сарын дотор энэ хуулийн 17.1-д заасан номын сангуудад шилжүүлнэ.” гэсэн агуулгатай 17.2 дахь хэсэг нэмэх гэсэн саналыг дэмжье гэсэн саналаар санал хураая.

Зөвшөөрсөн 10

 Татгалзсан 1

 Бүгд 10

90.0 хувийн саналаар дэмжигдлээ.

 12.Төслийн 17 дугаар зүйлийн 17.1.3 дахь заалтыг 17.3 дахь хэсэг болгон “Монгол Улсад хэвлэгдэн гарсан хүүхдэд зориулсан хэвлэлийн бүтээгдэхүүн тус бүрээс 2 ширхгийг Монголын Хүүхдийн номын ордонд авч болно.” гэж өөрчлөн найруулах саналыг дэмжье гэсэн саналаар санал хураая.

Зөвшөөрсөн 8

 Татгалзсан 2

 Бүгд 10

 80.0 хувийн саналаар дэмжигдлээ.

 13.Төслийн 18 дугаар зүйлд “Монгол Улсад хэвлэгдсэн хэвлэлийн бүтээгдэхүүний үндэсний сан хөмрөг бүрдүүлэх зорилгоор баримтат өвийнзайлшгүй хадгалах санхөмрөгийг Үндэсний номын санд бүрдүүлж байршуулна. Үндэсний сан хөмрөг бүрдүүлэхэд энэ хуулийн 17 дугаар зүйлд зааснаас бусад хэвлэлийн бүтээгдэхүүн тус бүрээс 2 ширхэгийг авна. Зохиогч хүсэлт гаргасан тохиолдолд 2 ширхгийг хэвлэлтийн өртгөөр нь худалдан авахад шаардагдах зардлыг төр хариуцна.” гэсэн агуулгатай 18.2 дахь хэсэг нэмэх гэсэн саналыг дэмжье гэсэн саналаар санал хураая.

Зөвшөөрсөн 8

 Татгалзсан 3

 Бүгд 11

 72.7 хувийн саналаар дэмжигдлээ.

 14.Төслийн 18 дугаар зүйлд “Сургууль, цэцэрлэгийн сургалтын номын сан нь хүүхдийн хөгжил, төлөвшил, сэтгэхүйн онцлогт нийцсэн байдлыг нь харгалзан боловсролын асуудал эрхэлсэн Засгийн газрын гишүүний баталсан жагсаалтыг үндэслэн худалдан авах ажлыг зохион байгуулна.” гэсэн агуулгатай 18.3 дахь хэсэг нэмэх саналыг дэмжье гэсэн саналаар санал хураая.

Зөвшөөрсөн 12

 Татгалзсан 0

 Бүгд 12

100.0 хувийн саналаар дэмжигдлээ.

 15.Төслийн 22 дугаар зүйлийн 22.2 дахь хэсгийг “Номын сангийн сан хөмрөгт байхгүй, түүх болон судалгаа, шинжилгээний ач холбогдол бүхий ном, судрыг нөхөн бүрдүүлнэ. Нөхөн бүрдүүлэх журмыг соёлын асуудал эрхэлсэн Засгийн газрын гишүүн батална.” гэж өөрчлөн найруулах гэсэн саналыг дэмжье гэсэн саналаар санал хураая.

Зөвшөөрсөн 13

 Татгалзсан 0

 Бүгд 13

 100.0 хувийн саналаар дэмжигдлээ.

 16.Баярсайхан гишүүний гаргасан, Төслийн 11 дүгээр зүйлд “Иргэд аль ч номын санд харьяалал харгалзахгүй үйлчлүүлж болно.” гэсэн агуулгатай 11.4 дэх хэсэг нэмэх саналыг дэмжье гэсэн саналаар санал хураая.

Зөвшөөрсөн 5

 Татгалзсан 8

 Бүгд 13

 38.5 хувийн саналаар дэмжигдсэнгүй.

 **Д.Батцогт:** -*Найруулгын чанартай саналын томьёоллоор санал хураалт явуулав.*

1.Төслийн 3 дугаар зүйлийн 3.1.8 дахь заалтын, “үндэсний цөөнх” гэснийг хасах.

 2.Төслийн 5 дугаар зүйлийн 5.1 дэх хэсгийн “төрийн” гэсний дараа “болон орон нутгийн” гэж нэмэх.

 3.Төслийн 5 дугаар зүйлийн 5.4 дэх хэсгийн “үүсгэн байгуулагчийн” гэснийг “өмчлөгчийн” гэж өөрчлөх.

 4.Төслийн 5 дугаар зүйлийн 5.6 дахь хэсгийн “дэргэдээ” гэснийг хасах.

 5.Төслийн 6 дугаар зүйлийн 6.1.1 дэх заалтын “дотоод” гэснийг хасах.

 6.Төслийн 7 дугаар зүйлийн 7.4 дэх хэсгийн “байр” гэснийг хасах.

 7.Төслийн 8 дугаар зүйлийн 8.1 дэх хэсгийн “дэргэд” гэсний дараа “орон тооны бус” гэж нэмж, мөн хэсгийн “зөвлөлийн” гэсний дараах “орон тоо,” гэснийг хасах.

 8.Төслийн 10 дугаар зүйлийн 10.3 дахь хэсгийн “суралцагчийн” гэсний өмнө ”багш,” гэж нэмэх.

 9.Төслийн 13 дугаар зүйлийн 13.3 дахь хэсгийн “13.1-д” гэснийг “13.2-т” гэж өөрчилж, мөн хэсгийн “1993 оноос өмнө Монгол Улсад хэвлэгдсэн болон” гэснийг хасах.

 10.Төслийн14 дүгээр зүйлийн 14.1 дэх хэсгийн “зохиогчийн эрхээр хамгаалах” гэснийг “зохиогчийн эрхэд хамаарах эрхээр хамгаалагдах” гэж өөрчлөх.

 11.Төслийн 14 дүгээр зүйлийн 14.3.4 дэх заалтын “эрх бүхий“ гэснийг хасах.

 12.Төслийн 16 дугаар зүйлийн 16.2.4 дэх заалтын “бэлэг” гэснийг хасах.

 13.Төслийн 17 дугаар зүйлийн 17.1.1, 17.1.2, 17.1.3 дахь заалтын “хувийг” гэснийг “ширхэгийг” гэж өөрчлөх.

 14.Төслийн 19 дүгээр зүйлийн 19.1 дэх хэсгийн “Улсын болон орон нутгийн“ гэснийг хасах.

 15.Төслийн 6 дугаар зүйлийн 6.1.1 дэх заалт болон 19.2, 22.1 дэх хэсгийн “Соёлын асуудал хариуцсан төрийн захиргааны төв байгууллага” гэснийг “соёлын асуудал эрхэлсэн Засгийн газрын гишүүн” гэж өөрчлөх.

 16.Төслийн 23 дугаар зүйлийн 23.3 дахь хэсгийн “дэлгүүр” гэсний өмнөх “номын” гэснийг хасах гэсэн саналыг дэмжье гэсэн саналаар санал хураая.

 Зөвшөөрсөн 12

 Татгалзсан 2

 Бүгд 13

 92.3 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Ё.Отгонбаяр танилцуулахаар тогтов.

 ***Уг асуудлыг 14 цаг 50 минутад хэлэлцэж дуусав.***

***Хоёр. “Төрөөс шинжлэх ухаан, технологийн талаар баримтлах бодлого шинэчлэн батлах тухай” Улсын Их Хурлын тогтоолын төсөл*** */Засгийн газар 2014.06.10-ны өдөр өргөн мэдүүлсэн/* ***Байнгын хорооны ажлын хэсэг байгуулах тухай.***

Хуралдаанд Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх О.Баяраа, референт М.Отгон нар байлцав.

**Д.Батцогт:** -1.”Төрөөс шинжлэх ухаан, технологийн талаар баримтлах бодлого шинэчлэн батлах тухай” Улсын Их Хурлын тогтоолын төслийг хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын гишүүн Ц.Оюунгэрэлийг томилъё гэсэн саналаар санал хураая.

 Зөвшөөрсөн 5

 Татгалзсан 5

 Бүгд 10

50.0 хувийн саналаар дэмжигдсэнгүй.

2.”Төрөөс шинжлэх ухаан, технологийн талаар баримтлах бодлого шинэчлэн батлах тухай” Улсын Их Хурлын тогтоолын төслийг хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын гишүүн Ц.Оюунгэрэлийг томилъё гэсэн саналаар санал хураая.

 Зөвшөөрсөн 7

 Татгалзсан 3

 Бүгд 10

70.0 хувийн саналаар дэмжигдлээ.

Тус ажлын хэсгийг Улсын Их Хурлын гишүүн Ё.Отгонбаяраар ахлуулж, 7 гишүүний бүрэлдэхүүнтэй байгуулав.

***Гурав. Гэр бүлийн тухай /шинэчилсэн найруулга/ болон холбогдох бусад хуулийн төслүүд*** */Засгийн газар 2014.06.23-ны өдөр өргөн мэдүүлсэн/* ***Байнгын хорооны ажлын хэсэг байгуулах тухай.***

Хуралдаанд Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх О.Баяраа, референт М.Отгон нар байлцав.

**Д.Батцогт:** -Гэр бүлийн тухай /шинэчилсэн найруулга/ болон холбогдох бусад хуулийн төслүүдийг хэлэлцүүлэгт бэлтгэх үүрэг бүхий ажлын хэсгийн ахлагчаар Улсын Их Хурлын гишүүн Д.Хаянхярааг томилох саналыг дэмжье гэсэн санал хураая.

 Зөвшөөрсөн 9

 Татгалзсан 1

 Бүгд 10

90.0 хувийн саналаар дэмжигдлээ.

***Хуралдаан 15 цаг 15 минутад өндөрлөв.***

*Тэмдэглэлтэй танилцсан:*

 НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ

БАЙНГЫН ХОРООНЫ ДАРГА Д.БАТЦОГТ.

***Тэмдэглэл хөтөлсөн:***

 ПРОТОКОЛЫН АЛБАНЫ

ШИНЖЭЭЧ П.МЯДАГМАА.

**УЛСЫН ИХ ХУРЛЫН 2014 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ**

**БАЙНГЫН ХОРООНЫ 12 ДУГААР САРЫН 10-НЫ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Д.Батцогт:** -Гишүүдийн өдрийн амгаланг айлтгая. Байнгын хорооны гишүүдийн ирц бүрдсэн тул Нийгмийн бодлого, боловсрол, соёл, шинжлэх ухааны байнгын хорооны хурлыг эхэлье. 19 гишүүнээс 10 гишүүн ирсэн байна. Өнөөдрийн хэлэлцэх асуудал бол хоёр асуудал байсан.

 1. Төрөөс боловсролын талаар баримтлах бодлогыг шинэчлэл батлах тухай Улсын Их Хурлын тогтоолын төсөл анхны хэлэлцүүлгийг явуулах ёстой.

 2. Номын сангийн тухай хуулийн төслийн анхны хэлэлцүүлгийг явуулна.

 Төрөөс боловсролын талаар баримтлах бодлогын шинэчлэлийг батлах тухай энэ тогтоолын төслийн анхны хэлэлцүүлэг дээр Даваа гарагт ажлын хэсэг хуралдах байсан боловч бүлгүүдийн зөвшилцөх ажлын хэсэг давхардсан учраас чадаагүй. Өчигдөр мягмар гарагт нэгдсэн хуралдаанаар Засгийн газрын гишүүдийг томилох асуудал хэлэлцэгдээд бас чадаагүй. Өнөө өглөө 10 цагаас ажлын хэсэг хуралдаж 2 цаг 30 минут хуралдсан. Байнгын хорооны хуралдаанд оруулах саналын томьёолол нэмэгдсэн байгаа. Нэгтгэж бэлтгэхэд цаг хугацаа хэрэгтэй болсон гэсэн ийм таамаг байгаа. Ажлын хэсгийн ахлагчаас тодруулга авъя.

 **Я.Содбаатар:** -Байнгын хорооны ажлын хэсэг өглөө хуралдаад зарчмын зөрүүтэй 24 санал найруулгын чанартай 10-аад саналаар санал хураагаад асуудлаа ярьсан. Ажлын хэсгийг би салбарынх нь яам Байнгын хороо хоёрыг холбож техникийн шаардлага хангахгүй бол ирэх 7 хоногт больё гэсэн.

 **Д.Батцогт:** -Хойшлуулъя гэдэг саналтай байна. Дараагийн 7 хоногт. Тэгэхээр энэ дээр санал хураалт явуулах ёстой. Боловсролын бодлого дээр. Тэгвэл дараагийн 7 хоног уруу хойшлуулъя гэдэг санал хураалт явуулъя. Кнопоо дар. 10 гишүүн санал хураалтад оролцож 9 гишүүн дэмжиж 90 хувиар Боловсролын талаар төрөөс баримтлах бодлогыг хойшлуулах санал дэмжигдлээ. Өөр саналтай гишүүд байна уу. Баярсайхан гишүүн.

 **Г.Баярсайхан:** -Гишүүдэд энэ өдрийн мэндийг хүргэе. Манай Байнгын хороонд хэлэлцэгдэх ёстой асуудлууд хуулиуд бол номоороо явж байгаа. Төрөөс шинжлэх ухааны талаар баримтлах бодлогыг Их Хурлаар хэлэлцээд хэлэлцэх нь зүйтэй гэдэг Байнгын хороон дээр ирсэн байгаа. Тэгэхээр энэ ажлыг бол бид явуулах ёстой, горимынхоо дагуу. Тэгэхээр ажлын хэсгийг байгуулах нь зөв зүйтэй байх гэж би бодож байна. Энэ ажлын хэсгийг байгуулаад ахлагчийг нь томилох асуудлыг бас Байнгын хорооны хэлэлцэх асуудалд оруулж өгнө үү.

 **Д.Батцогт:** -Шинжлэх ухааны талаар төрөөс баримтлах бодлогын бичиг баримтыг батлах Улсын Их Хурлын тогтоолын төслийн хэлэлцүүлэгт бэлтгэх ажлын хэсгийг байгуулъя гэдэг ийм санал гарч байна. Дээр нь мөн Гэр бүлийн тухай хуулийн хэлэлцэх эсэхийг нь Улсын Их Хурлын чуулган дээр шийдсэн байгаа. Тэгэхээр Гэр бүлийн хуулийн бас хэлэлцүүлэгт бэлтгэх ажлын хэсгийг томилох ажлыг бас Байнгын хороогоор ярья гэдэг ийм саналтай байна. Энэ хоёр дээр тусдаа санал хураалт явуулах уу, болох уу.

 Тэгвэл шинжлэх ухааны бодлогын ажлын хэсэг байгуулахыг нэмье гэдгээр санал хураалт явуулъя. 10-9 дэмжиж 90 хувиар дэмжигдлээ.

 Дараагийн санал хураалт.

 Дараагийн санал хураалт нь Гэр бүлийн тухай хуулийн хэлэлцүүлэгт бэлтгэх ажлын хэсэг байгуулах тухай хэлэлцэх асуудлын дараалалд оруулъя гэсэн санал хураалт явуулъя. 10-9 дэмжигдлээ. 90 хувиар хэлэлцэх асуудалд орлоо. Тэгэхээр өнөөдөр гурван асуудал хэлэлцэх шаардлагатай боллоо.

 1. Номын сангийн тухай хуулийн төслийн анхны хэлэлцүүлгийг явуулна.

 2. Шинжлэх ухааны талаар төрөөс баримтлах бодлогын тогтоолын төслийн бэлтгэх ажлын хэсгийг байгуулна. Гэр бүлийн тухай ажлын хэсгийг байгуулна. Хэлэлцэх асуудалд оръё.

 Номын сангаа эхлээд ярья. Одоо тэр сайд нь ирэг. Тэгээд тэр ажлын хэсэг байгуулах дээр нь би бол ингэж бодож байгаа. Ажлын хэсгийн гишүүдийн саналыг аваад тэгээд ажлын хэсэг байгуулах тэр дарга дээр нь бол шууд санал хураалт явуулаад санал хураалтаар асуудлыг шийднэ гэсэн бодолтой байна. Тийм учраас эхлээд номын сангаа ярья.

 Номын сангийн тухай хуулийн төслийн анхны хэлэлцүүлгийг явуулна. Байнгын хороо ажлын хэсэг байгуулан ажилласан байгаа. Ажлын хэсгийн ахлагч Улсын Их Хурлын гишүүн Отгонбаяр товч танилцуулга хийнэ.

 **Ё.Отгонбаяр:** -Байнгын хорооны дарга эрхэм гишүүд ээ,

 Монгол Улсын Засгийн газраас Улсын Их Хуралд өргөн мэдүүлсэн Номын сангийн тухай хуулийн төслийг хэлэлцэх эсэх асуудлыг Улсын Их Хурлын 10 дугаар сарын 24-ий нэгдсэн хуралдаанаар хэлэлцэж төслийг анхны хэлэлцүүлэгт бэлтгүүлэхээр манай Байнгын хороонд шилжүүлсэн. Манай Байнгын хорооны 11 дүгээр сарын 4-ний өдрийн хуралдааны 14 дүгээр тогтоолоор Номын сангийн тухай хуулийн төслийг Байнгын хорооны болон нэгдсэн хуралдааны хэлэлцүүлэгт бэлтгэх ажлын хэсгийг надаар ахлуулан байгуулж ажиллуулсан. Ажлын хэсэг хоёр удаа, ажлын дэд хэсэг нэг удаа тус тус хуралдаж уул төслийн талаар зарчмын зөрүүтэй 16, найруулгын чанартай 16 санал бэлтгэлээ. Их Хурлын чуулганы хуралдааны дэгийн тухай хуулийн 16.7-д заасны дагуу төслийн талаарх саналын томьёоллын талаар ажлын хэсгийн гишүүдийн дунд санал хураалт явуулж олонхын дэмжлэг авсан саналыг Байнгын хорооны хуралдаанд хэлэлцүүлэхээр оруулж байна.

 Номын сангийн тухай хуулийн төслийн талаарх зарчмын зөрүүтэй болон найруулгын чанартай саналын томьёоллыг гишүүдэд тараасан тул Байнгын хорооны хуралдаанаар санал хураалт явуулж төслийг Улсын Их Хурлын нэгдсэн хуралдааны анхны хэлэлцүүлэгт оруулах шийдвэрийг гаргаж өгөхийг та бүгдээс хүсье.

 **Д.Батцогт:** -Отгонбаяр гишүүнд баярлалаа.

 Асуулттай гишүүд байна уу. Байхгүй бол асуултаа тасаллаа. Ажлын хэсгээс бэлтгэж ирсэн саналуудаар санал хураалт явуулъя. Саналууд нь хаана байгаа билээ.

 1.Төслийн3 дугаар зүйлийн3.1.7 дахь заалтыг хасах гэсэн санал байна. Асуулттай гишүүд байна уу. Алга байна. Дэмжье гэдгээр санал хураалт явуулъя. 10 гишүүн санал хураалтад оролцож 100 хувиар дэмжигдлээ.

 2.Төслийн 3 дугаар зүйлд “хэвлэн нийтлэлийн мэдээ” гэж тухайн хэвлэлийн бүтээгдэхүүнийг эрхлэн гаргасан байгууллага, зохиогч, гаралтын болон тооны мэдээ, олон улсын стандартын дугаар бүхий мэдээллийг.” гэсэн 3.1.9 дэх заалт нэмэх. Асуулт асуух гишүүн байна уу. Нэг заалт хасагдсан. Асуулт алга байна санал хураалт явуулъя. Дэмжье гэдгээр. 10 гишүүн санал хураалтад оролцож 100 хувиар дэмжигдлээ.

 3.Төслийн 5 дугаар зүйлийн 5.5 дахь хэсгийг 7 дугаар зүйлийн 7.5 дахь хэсэг болгон шилжүүлэхсаналыг дэмжье гэсэн санал хураалт явуулъя. 10 гишүүн санал хураалтад оролцож 100 хувиар дэмжигдлээ.

 4.Төслийн 6 дугаар зүйлийн 6.2.7 дахь заалтыг “номын сангийн үйл ажиллагааны тайлан, мэдээ, мэдээллийг хууль тогтоомжид заасан журмын дагуу холбогдох байгууллагад үнэн зөв гаргаж өгөх;” гэж өөрчлөн найруулахасуулттай гишүүн байна уу. Дэмжье гэдгээр санал хураая. 10 гишүүн санал хураалтад оролцож 100 хувиар дэмжигдлээ.

 5.Төслийн 10 дугаар зүйлийн 10.3 дахь хэсэгт “Бүх шатны боловсролын байгууллага нь сургалтын номын сантай байна.” гэж нэмэх. Асуулттай гишүүн байна уу. Бакей гишүүн, дараа нь Баярсайхан гишүүн.

 **А.Бакей:** -Энэ номын сангуудын ангилал яваад байх шиг байгаа юм. Боловсролын байгууллага нь сургалтын номын сантай байна. Үндэсний номын сан гэдэг нь ойлгомжтой. Ер нь номын сангийн ангилал ер нь бүхэлд нь ямаршуу ангилалтай явж байгаа вэ. Энэ хуулин дээр тодорхой заалтууд бий юу. Би сайн танилцаж амжаагүй байгаа. Жишээ нь сумын түвшинд аймгийн түвшинд. Аймгийн төвийн номын сан байна,сумын номын сан байна. Сургуулийн номын сан байна. Их дээд сургуулийн номын сан байна. Эрдэм шинжилгээний байгууллагын номын сан байна. Төв төв буюу Үндэсний номын сан байна. Тэгээд эд нарын ангилал ажлын уялдаа холбоо статус энэ талын харилцаа ямаршуу байна.

 **Д.Батцогт:** -Энэ асуултад хариулахын өмнө ажлын хэсгийг танилцуулъя. С.Батцэцэг Соёлын яамны төрийн захиргаа удирдлагын газрын дарга юм уу, Баяраа соёл урлагийн бодлогын хэрэгжилтийг зохицуулах газрын мэргэжилтэн, Нансалмаа Үндэсний номын сангийн захирал, Бямбасүрэн Үндэсний номын сангийн дэд захирал, Оюунбилэг Хүүхдийн номын ордны дарга, Хайдав Монголын номын сангуудын консерцумын захирал.

 Ажлын хэсгийн ахлагч хариулъя.

 **Ё.Отгонбаяр:** -Номын сангуудыг бол төрийн болон орон нутгийн өмчийн номын сангууд сургалтын байгууллагын номын сангууд, хувийн өмчийн номын сангууд гэж ангилж байгаа. Энэ хуульд бол өмчийн хэлбэр харьяалал харгалзахгүйгээр энэ хууль тэгш үйлчилнэ гэсэн заалт байгаа. Зүгээр хоёр Үндэсний номын сангийн хувьд бол Монгол Улсын үндэсний номын сан учраас гуравдугаар бүлэгт нь Үндэсний номын сангийн тухай тусгай зохицуулалтаар бол заалтууд тусгагдсан байгаа. Бусад номын сангуудад бол энэ хууль тэгш үйлчилнэ. Бакей гишүүн тодруулъя.

 **А.Бакей:**  -Дөрөвдүгээр зүйл дээр бол яах вэ номын санг бас ангилсан юм байна л даа. Нийтийн номын сан, сургалтын номын сан, эрдэм шинжилгээний номын сан, бусад гээд. Тэгэхээр аймаг, сумын төвд байгаа номын сан бол нийтийнх гэж ойлгож болох уу.

 **Ё.Отгонбаяр:** -Хувийн өмчийн юм уу, сургалтын юм уу, аль эсвэл эрдэм шинжилгээний номын сангаас бусад төрийн болон орон нутгийн өмчид байгаа номын сангууд бол нийтийн номын сангууд л даа.

 **Д.Батцогт:** -Баярсайхан гишүүн тодруулъя.

 **Г.Баярсайхан:** -Би агаар нэг асуулт асуух гэж байсан юм. Тэгээд сургалтын номын сан бусад ангиллаар байна шүү дээ. Тэгэхээр бүх боловсролын байгууллагад байгаа сургалтын номын сан тэгэхээр энэ номын сангуудаар үйлчлүүлж байгаа хүмүүст хүртээмжтэй байх үүднээс жишээлбэл энэ сургалтын номын сангуудад заавал тухайн номын санд хамрагдаж байгаа харьяалалтай, сургуульд харьяалалтай уншигчид маань орох уу, үгүй юу гэдэг тэгэхээр аль болохоор хүртээлтэй байх үүднээс ерөнхийдөө энэ арга замыг нь яаж хүртээмжтэй болгох вэ гэдэг юм асуух гээд байна л даа. Сургалтын номын санд жишээ нь 88 дугаар сургуулийн номын санд өөр сургуулийн хүүхэд орох, өөр оюутан орох, төрийн албан хаагч орох тийм шаардлага бас байж болно шүү дээ. Тэгэхээр энийг яаж зохицуулах вэ гэдэг үүднээс, хүртээмжийн асуудал.

 **Д.Батцогт:** -Отгонбаяр гишүүн хариулна.

 **Ё.Отгонбаяр:** -Одоо бид нарын санал хураах гээд байгаа 10.3 чинь бол бүх шатны сургалтын байгууллага сургалтын номын сантай байна гэдэг заалтууд мэдээж их дээд сургууль мэргэжил, сургалт үйлдвэрлэлийн төвүүд, Ерөнхий боловсролын сургуулиуд бол бүгдээрээ номын сантай байгаа. Тэр нь шууд ойлгомжтой. Энэ дээр бүх шатны гээд заачихаж байгаагаар цэцэрлэг бас номын сантай байхаар заалт юм байгаа юм. Зүгээр таны хэлж байгаа асуудлыг бол хуулин дээр тусгай зохицуулалт бол хийгдээгүй. Хийгээд эхэлнэ гэвэл шинээр зүйл заалт л нэмэх ёстой болно. Хэрвээ та зарчмын зөрүүтэй саналтай бол томьёоллоо өгвөл тэгээд явъя л даа.

 **Д.Батцогт:** -Гишүүд асуулт асууж хариулт авлаа. Санал хураалтаа үргэлжлүүлье. Би дахиж уншъя.

 Төслийн 10 дугаар зүйлийн 10.3 дахь хэсэгт “Бүх шатны боловсролын байгууллага нь сургалтын номын сантай байна.” гэж нэмэх. Дэмжье гэдгээр санал хураалт явуулъя. 10 гишүүн санал хураалтад оролцож 9 гишүүн дэмжиж 90 хувиар дэмжигдлээ. Дараагийн санал хураалт.

 6.Төслийн 12 дугаар зүйлийн 12.1 дэх хэсгийн “тухайн орон нутгийн засаг захиргааны нэгж /баг, хороо/-тэй, холбогдох байгууллагатай гэрээ байгуулан” гэснийг хасаж, “иргэдэд” гэсний дараа “соёлын асуудал эрхэлсэн Засгийн газрын гишүүний баталсан “Зөөврийн номын сангийн үйлчилгээ үзүүлэх журам”-ын дагуу” гэж нэмэх. Асуулттай гишүүн байна уу. Алга байна. Санал хураалт явуулъя. Дэмжье гэдгээр санал хураая. 10 гишүүн санал хураалтад оролцож 9 гишүүн дэмжиж 90 хувиар дэмжигдлээ.

 7.Төслийн 12 дугаар зүйлийн 12.2 дахь хэсгийг хасах саналыг дэмжье гэсэн санал хураалт явуулъя. 10 гишүүн санал хураалтад оролцож 7 нь дэмжиж 7 хувиар дэмжигдлээ. Дараагийн санал хураалт.

8.Төслийн 15 дугаар зүйлийн 15.1.1 дэх заалтын “болон дохионы” гэснийг, 15.1.3 дахь заалтын “, хүүхдийн зуслан, амралт, сувиллын газар, уурхай болон үйлдвэрийн газар” гэснийг тус тус хасах асуулт асуух гишүүн байна уу, алга байна. Дэмжье гэдгээр санал хураалт явуулъя. 10 гишүүн санал хураалтад оролцож 8 буюу 80 хувиар дэмжигдлээ. Бакей гишүүн асууя.

 **А.Бакей:** -Зөөврийн номын сангийн гол үүрэг нь бол хөдөө орон нутагт үйлчлэхэд илүү ач холбогдолтой гэж ойлгож л байна л даа. Энэ дээр бол зөвхөн ном биш тогтмол хэвлэл байна шүү дээ. Сонин, сэтгүүл тэгэхээр 12.4-т болохоор төслийг тогтмол хэвлэлийг олгохгүй л гэсэн байна л даа. Үндсэндээ зөөврөөр үйлчлэхгүй гэсэн санаа агуулаад байна. Тэгэхээр энэ одоо олгохгүй гэхээр зэрэг үндсэндээ л үйлчлэхгүй л гэсэн үг. Хөдөө орон нутагт бол сонин сэтгүүл хэвлэл уншиж байгаа хүн маш ховор болсон байгаа шүү дээ. Тийм учраас энэ тал дээр одоо энэ дээр ажлын хэсэг бас анхаарч ямар байдлаар зохицуулъя гэж бодож байгаа вэ. Судалж үзсэн үү.

 **Д.Батцогт:** -Отгонбаяр гишүүн.

 **Ё.Отгонбаяр:** -Бакей гишүүний асуултад хариулъя. Тэр 12.4-ийн нөгөө ном тогтмол хэвлэлийг олгох уу гэдэг заалт гурав хүртэл хувьтай гэсэн тодотголтой байгаа. Өөрөөр хэлбэл үндсэн номын сандаа байж байгаа юмаа авч үлдэхгүй бол тогтмол хэвлэл дээр хамаарна л даа. Одоо жишээлбэл 90 оны нэг сонин байя гэж бодъё л доо тэгэхэд нөгөө номын сандаа ганцхан ширхэг байвал тэрийг чинь зөөврөөр явуулж болохгүй л гэсэн санаа байхгүй юу. Гурав хүртэл хувь гэдэг нь үндсэн номын сандаа үндсэн юмаа авч үлдэнэ. 5 хувь байвал хоёр хувийг нь зөөврийн үйлчилгээнд явж болно гэсэн тийм санаа. 12.2 дээр бол ном хэвлэлийг жагсаалтыг нь гаргаад үйлчилнэ гэсэн заалт байгаа юм. 12.4-ийн хязгаарлаж байгаа заалт нь бол гуравхан хувь байвал явуулахгүй л гэсэн санаа байгаа юм.

 **Д.Батцогт:** -Санал хураалтаа үргэлжлүүлье.

 9.Төслийн 16 дугаар зүйлийн 16.1 дэх хэсэгт “хэвлэмэл” гэсний өмнө “хэвлэн нийтлэлийн мэдээг бүрэн агуулсан” гэж нэмэхасуулттай гишүүн байна уу. Алга байна. Дэмжье гэдгээр санал хураалт явуулъя. 10 гишүүн санал хураалтад оролцож 9 буюу 90 хувиар дэмжигдлээ. Дараагийн санал хураалт.

 10.Төслийн 16.2 дахь хэсэгт “нөхөн бүрдүүлэх;” гэсэн 16.2.3 дахь заалт нэмэх асуулттай гишүүн байна уу, алга байна. Дэмжье гэдгээр санал хураалт явуулъя. 10 гишүүн санал хураалтад оролцож 9 гишүүн дэмжиж 90 хувиар дэмжигдлээ.

11.Төслийн 17 дугаар зүйлд “Улсын болон орон нутгийн төсвийн хөрөнгөөр хэвлүүлсэн хэвлэлийн бүтээгдэхүүнийг эрхлэн гаргасан байгууллага, иргэн нь хэвлүүлснээс хойш нэг сарын дотор энэ хуулийн 17.1-д заасан номын сангуудад шилжүүлнэ.” гэсэн агуулгатай 17.2 дахь хэсэг нэмэх асуулттай гишүүн байна уу. Алга байна. Бакей гишүүн асууя.

 **А.Бакей:** -17 дугаар зүйлтэй холбоотой л санал байна л даа. Энэ бол одоо заавал авах хувь гэдэг дээр бол мэдээж цаасан хэлбэрээр ч авах юуг зохицуулсан юм шиг байгаа юм. Уг нь электрон хэлбэрээр аваад хадгалах нь илүү зохимжтой байгаа шүү дээ бас давхар. Тэр талын зохицуулалт энэ дээр байж болохгүй юу.

 **Д.Батцогт:** -Отгонбаяр гишүүн. Шаардлагатай бол манай ажлын хэсгээс гараа өргөөд хариулаарай.

 **Ё.Отгонбаяр:** -Яах вэ ерөнхийдөө одоогийн явж байгаа хэлбэр нь нь бол яг ном цаасан хэлбэр явж байгаа учраас Тэрийг нь бол би сайн хэлж мэдэхгүй байна. Зохиогчийн эрхийн хууль дараа нь нөгөө электрон хувилбар чинь дараа нь тарахад их амархан. Тэр зүйл гарах болов уу гэж бодогдож байна. Та яг тодорхой санал байвал цахим оношилгоо үйлчилгээ гэсэн хэсэг дээр нь бас орж болно л доо. Яг ном авч байгаа нь бол бас үнэндээ хэлэхэд авч чадахгүй байгаа. Төв номын сан 40 сая төгрөг жилд ийм зориулалтаар байдаг. Монгол Улсад бүх хэвлэж байгаа номыг авна гэх юм бол 450 сая төгрөг жилд зарагдахаар тооцоо гарч байгаа юм. Хүүхдийн номын сан жилд 5 сая төгрөгийн төсөвтэй.

 Тийм болохоор яг электрон хувилбараар нь авна гэхээр одоогийн үйлчилж байгаа зохиогчийн эрхийн хуулин дээр ямар байх юм бол. Тэрийг нь бол би сайн хэлж мэдэхгүй байна. Зохиогчийн эрхийн хууль дараа нь нөгөө электрон хувилбар чинь дараа нь тарахад их амархан. Тэр зүйл гарах болов уу гэж бодогдож байна. Та яг тодорхой санал байвал цахим оношилгоо үйлчилгээ гэсэн хэсэг дээр нь бас орж болно л доо.

 **Д.Батцогт:**-Тэр хэн бэ.

 **Б.Баяраа:** -Энэ дээр хэвлэлийн бүтээгдэхүүнийг гэж заасан байж байгаа. Хэвлэлийн бүтээгдэхүүн гэдэг маань хэвлэмэл бас хэвлэмэл бус бүтээгдэхүүнээс бүтдэг. Хэвлэмэл бүтээгдэхүүн нь бол цаасан дээр хэвлэгдсэн хэвлэлийн бүтээгдэхүүнийг хэлж байгаа. Хэвлэмэл бус нь аудио, видео материал, СD орж ирдэг. Яг электрон мэдээлэл болохоор бас зохиогчийн эрхтэй холбоотой учраас бид нар зохиогчтой нь гэрээ хийхээр цахим уншлагын бүлэг дээрээ бол зохицуулалт хийж өгсөн байж байгаа.

 **Д.Батцогт:**  -Гишүүд асуулт асуулаа. Баярсайхан гишүүн асууя.

 **Г.Баярсайхан:** -Монгол Улсад хэвлэгдэн гарсан хүүхдэд зориулсан хэвлэлийн бүтээгдэхүүн тус бүрээс 2 хувийг Монголын хүүхдийн номын ордонд гэж байна. Тэгэхээр тус ордонд бусад хүүхдийн номын сангуудад яах вэ.

 **Д.Батцогт:**  -Санал хураалтаа явуулъя. Төслийн 17 дугаар зүйлд “Улсын болон орон нутгийн төсвийн хөрөнгөөр хэвлүүлсэн хэвлэлийн бүтээгдэхүүнийг эрхлэн гаргасан байгууллага, иргэн нь хэвлүүлснээс хойш нэг сарын дотор энэ хуулийн 17.1-д заасан номын сангуудад шилжүүлнэ.” гэсэн агуулгатай 17.2 дахь хэсэг нэмэх дэмжье гэдгээр санал хураая. 10 гишүүн санал хураалтад оролцож 90 хувиар дэмжигдлээ. Дараагийн санал хураалт.

 12**.**Төслийн 17 дугаар зүйлийн 17.1.3 дахь заалтыг 17.3 дахь хэсэг болгон “Монгол Улсад хэвлэгдэн гарсан хүүхдэд зориулсан хэвлэлийн бүтээгдэхүүн тус бүрээс 2 ширхгийг Монголын Хүүхдийн номын ордонд авч болно.” гэж өөрчлөн найруулах Баярсайхан гишүүн асуусан. Отгонбаяр гишүүн хариулъя.

 **Ё.Отгонбаяр:** -Энэ 17 дугаар зүйл бол ерөөсөө Номын сангийн заавал авах хувийн тухай заалт юм байгаа юм. Өөрөөр хэлбэл Монгол Улсад хэвлэгдэн гарсан энэ оюуны бүтээгдэхүүнээс ирээдүй хойч үедээ хадгалан үлдээхийн тулд заримаас нь хоёр ширхгийг ихэнхээс нь хоёр ширхгийг л Үндэсний номын сан, Хүүхдийн номын ордонд л авч үлдээж байна гэсэн заалт. Бусад бүх одоо номын сангуудад авна гэх юм бол маш их өргөн хүрээний асуудал болоод явчихна л даа. Хүүхдийн номын санд бол энэ заалтан дээр хоёр ширхэг авч болно гээд заасан байгаа шүү дээ. Тэр нь бол хүүхдийн номын санд төсөвлөсөн мөнгөнийхөө хүрээндээ хоёр хүрэхгүй ширхгийг авч байна гэсэн заалт байгаа. Энийг ажлын хэсэг хариулчих даа. Хүүхдийн номын сан хэд байгаа вэ. Нийтийн номын сан хэд байгааг.

 **Б.Баяраа:** -Монгол Улсад нийт 376 нийтийн номын сан ажиллаж байгаа. Үүнээс Монгол Улсын Үндэсний номын сан аймаг нийслэлийн номын сан, Хүүхдийн номын ордон тэгээд хүүхдийн номын сан бол орон нутагт Дархан-Уул аймаг, Архангай аймаг, Ховд аймагт. Худалдан авах гэсэн 18 дугаар зүйл дээр энэ худалдан авах ажиллагаа нь хуулийнхаа хүрээнд худалдан авах үйл ажиллагааг зохион байгуулна. Номын санд ном худалдан авах төсөв нь бол жил бүрийн төсөвт бол тусгагддаг.

 Хоёрдугаар заалтан дээр нь Орон нутгийн төсвийн хөрөнгөөр хэвлүүлсэн хэвлэлийн бүтээгдэхүүн бүрээс 3 хувь гээд 17.1.2 дээр бас байж байгаа. Орон нутгийн төсвийн хөрөнгөөр хэвлэлийн бүтээгдэхүүн тус бүрээс 3 хувийг ангид өгнө гэж саналаа хийж байгаа.

 **Д.Батцогт:** -Гишүүн асуулт асууж хариулт авлаа. Санал хураалтаа үргэлжлүүлье. 12 дугаар зүйлээр санал хураалт явуулъя.

 Төслийн 17 дугаар зүйлийн 17.1.3 дахь заалтыг 17.3 дахь хэсэг болгон “Монгол Улсад хэвлэгдэн гарсан хүүхдэд зориулсан хэвлэлийн бүтээгдэхүүн тус бүрээс 2 ширхгийг Монголын Хүүхдийн номын ордонд авч болно.” гэж өөрчлөн найруулах дэмжье гэдгээр санал хураалт явуулъя. Санал хураалтад 10 гишүүн оролцож 8 гишүүн дэмжиж 80 хувиар дэмжигдлээ. Дараагийн санал хураалт.

 13.Төслийн 18 дугаар зүйлд “Монгол Улсад хэвлэгдсэн хэвлэлийн бүтээгдэхүүний үндэсний сан хөмрөг бүрдүүлэх зорилгоор баримтат өвийнзайлшгүй хадгалах санхөмрөгийг Үндэсний номын санд бүрдүүлж байршуулна. Үндэсний сан хөмрөг бүрдүүлэхэд энэ хуулийн 17 дугаар зүйлд зааснаас бусад хэвлэлийн бүтээгдэхүүн тус бүрээс 2 ширхэгийг хэвлэлтийн өртгөөр нь худалдан авахад шаардагдах зардлыг төр хариуцна.”гэсэн агуулгатай 18.2 дахь хэсэг нэмэх асуулттай гишүүн байна уу, Одонтуяа гишүүн.

 **С.Одонтуяа:** -Энэ заалтыг харин энэ ажлын хэсгийн ахлагч бас надтай ярилцсан юм аа. Тэгээд энэ хоёр ширхгийг би бүх номыг ингээд худалдаж авахад бол нэгдүгээрт бүртгэлийн хувьд тэгээд санхүү тооцоо гээд бөөн асуудал гарна. Хоёр ширхгийг нь худалдаж авахгүй хуулиндаа заагаад авчихвал яасан юм бэ гэдэг санал ярилцсан юм. Тэгэхээр ажлын хэсгийн ахлагч бол ингээд байгаа юм л даа. Зарим хүмүүс бол зохиогчийн эрх гэдэг маш үнэтэй ном байдаг нэг зуухан хэвлэгддэг ч юм уу. Тэрийгээ өгөх дургүй байдаг. Би энэ дээр бол ийм саналтай байна. Одоо тэр эрээвэр, хураавар янз бүрийн номон дээр бол бид нар бүгдийнх нь өртгийг төлнө гэвэл бөөн төвөг болно.

 Ядаж энэ чинь бүртгэлийн түвшинд бөөн асуудал байхгүй юу. Зүгээр гэрээ хийгээд хоёр хувийг чинь хуулийн дагуу авч болох уу гээд, нөгөө эзэн ав ав гээд зөвшөөрч байгаа хэсгийг нь шууд аваад байх хэрэгтэй. Зайлшгүй би энэ хоёр хувиа өгөхгүй энийгээ би заавал мөнгөөр өгнө гэсэн хүнд л өртгийг нь өгөх тийм юм яагаач. Тэгэхгүй бол тэр олон хэвлэгдэж байгаа номыг бүгдийг нь өртгөөр нь тооцох гээд хэн тэгээд явж байх юм. Шаардлагатай хүсэлт гаргасан хүний мөнгийг л өртгөөр нь өгдөг.

 **Д.Батцогт:** -Отгонбаяр гишүүн хариулъя.

 **Ё.Отгонбаяр:** -Яах вэ нөгөө шууд 2 хувийг нь зүгээр авчихна гээд заачихаар хүний зохиогчийн эрхийг зөрчиж байгаа юм болчихоод тэгээд өртгөөр нь худалдаж авъя гэдэг нь бол нөгөө мөнгөнийхөө чадавхаас болж байгаа шүү дээ. Өөрийн чинь саналыг бол ойлгож байна. Энэ хэвлэлийн редакцууд хэвлэх үйлдвэрийнхэнтэй ярихаар зэрэг тэд нар бол тэгж л байсан л даа. 50 мянга хүртэл төгрөгийн үнэтэй номыг бол зүгээр авчхаж болно гэж хэлж байсан юм. 50 мянгаас дээшийг нь бол өртгөөр нь авч болно гэж. Тэгээд бид нар ажлын хэсэг дээр ярьж байгаад 50 мянгын босго гаргаад ч яах вэ бүгдийг нь өртгөөр нь авъя гээд заачихсан байхгүй юу. Өөрийн чинь саналыг бол ойлгож байна. Харин зүгээр зарчмын хувьд дэмжчихээд найруулгыг нь Одноо гишүүний хэлж байгаагаар хийе тэгэх үү.

 **Д.Батцогт:** -Тэгвэл ингэе. Одонтуяа гишүүн.

 **С.Одонтуяа:** -Томьёолол бол ингэж байж болно. Хоёр хувийг авна гээд л оруулчих. Хуулиар авна гээд. Тэгээд өөрөө нөгөө зохиогч хүсэлт гаргасан тохиолдолд өртгөөр нь авахыг зөвшөөрнө гэдэг ч юм уу ийм заалт. Тэгээд л болоо.

 **Ё.Отгонбаяр:** -Сарангэрэл гишүүн ажлын хэсэг дээр яг ийм санал гаргасан юм.

 **Д.Батцогт:** -Энэ чинь маш олон ном зохиогч байгаа шүү дээ. Маш олон ном гарч байгаа тэр бүр дээр. Тэгвэл ингэе. Ерөнхийдөө бол ажлын хэсгээс орсон саналыг зарчмын хувьд дэмжээд Одонтуяа гишүүний хэлсэн саналаар найруулгын санал болгож авъя гэдэг ийм. Саяын найруулгаар санал хураалт явуулъя. Зарчмын хувьд дэмжээд найруулгаар оруулъя.

 **Ё.Отгонбаяр:** -Найруулгыг нь ингээд хийчих юм байна. Энэ заалтан дээрээсээ өртгөөр нь худалдан авахад гэдгийг хасаад дараагийн өгүүлбэр болгоод хоёр дахийг авна гэчихээд дараагийн өгүүлбэр дээр нь Зохиогч хүсэлт гаргасан тохиолдолд өртгөөр нь худалдан авна. 11 гишүүн санал хураалтад оролцож 8 гишүүн дэмжиж 72.0 хувиар дэмжигдлээ. Дараагийн санал хураалт. Саяын Отгонбаяр гишүүний хэлсэн Одонтуяа гишүүний хэлсэн тэр найруулгыг нь манай ажлын албаныхан аваарай.

 14.Төслийн 18 дугаар зүйлд “сургалтын номын сан нь хүүхдийн хөгжил, төлөвшил, сэтгэхүйн онцлогт нийцсэн байдлыг нь харгалзан боловсролын асуудал эрхэлсэн Засгийн газрын гишүүний баталсан жагсаалтыг үндэслэн худалдан авах ажлыг зохион байгуулна.” гэсэн агуулгатай 18.3 дахь хэсэг нэмэх асуулттай гишүүн байна уу. Бакей гишүүн.

 **А.Бакей:** -Энэ сургалтын номын сан гэхээр энэ чинь зөвхөн Ерөнхий боловсролын сургууль биш мэргэжлийн сургалт үйлдвэрлэлийн төв коллеж, магадгүй зарим дээд сургуулиудын номын сан бол бүгд эрдэм шинжилгээний номын сан биш шүү дээ. Ихэнх нь сургалтын номын сан тэгэхээр энэ заалт бол одоо сургалтын номын сангийн авах номын жагсаалтыг боловсролын сайд гаргах заалт болохоор зөвхөн ерөнхий боловсролын сургууль биш нөгөө коллеж мэргэжлийн сургалт үйлдвэрлэлийн төв дэд сургуульд бас хамаарахаар болчхоод байгаа байхгүй юу. Тийм учраас сургалтын номын сан гэдгийн урд талд бол ерөнхий боловсролын сургуулийн сургалтын номын сан нь гээд тодотгож болохгүй юу гэж санал байна.

 **Д.Батцогт:** -Отгонбаяр гишүүн хариулъя.

 **Ё.Отгонбаяр:** -Бакей гишүүний санал их зөв санал байна. Таны юуг редакцын журмаар ерөнхий боловсролын гэхийн оронд зүгээр сургууль, цэцэрлэгийн гээд яачихъя тэгэх үү. Манай ажлын хэсгээс дургүйцэх юм байхгүй биз дээ.

 **Д.Батцогт:** -Бакей гишүүний хэлсэн санал, Отгонбаяр гишүүний сүүлд нь зөвшөөрсөн энэ саналыг... ингэх юм уу. Сургууль, цэцэрлэгийн сургалтын номын сан нь гэж оруулах юм уу. Тэгээд би саяын найруулгаар уншъя.

 14.Төслийн 18 дугаар зүйлд “сургалтын номын сан нь хүүхдийн хөгжил, төлөвшил, сэтгэхүйн онцлогт нийцсэн байдлыг нь харгалзан боловсролын асуудал эрхэлсэн Засгийн газрын гишүүний баталсан жагсаалтыг үндэслэн худалдан авах ажлыг зохион байгуулна.” гэсэн агуулгатай 18.3 дахь хэсэг нэмэх**.**

 **Д.Батцогт:** -Энх-Амгалан гишүүн тодруулъя.

 **Л.Энх-Амгалан:** -Тэгэхээр одоо дан ганц хүүхдийн асуудал биш энэ залуучуудын хөгжил төлөвшил сэтгэхүй гэдэг чинь маш чухал шүү дээ. Нийгэмд бас л тулгамдаж байгаа асуудал шүү дээ. Одоо чинь насан туршийн боловсрол гэж ярьж эхэлж байгаа шүү дээ. Тэгэхээр уг нь бол энэ залуучууд их дээд сургуульд сурч байгаа залуучууд чинь бол жинхэнэ утгаараа энэ хөгжил төлөвшил сэтгэхүйн онцлогийн энэ судалгаа зөвлөгөөний номууд бол маш чухал байхгүй юу. Одоо чинь ер нь их дээд сургуулиуд дээр залуучууд чинь яг үндсэн үзэж байгаа хичээлээсээ илүү яаж зөв хүн болох вэ яаж амжилтад хүрэх вэ, яаж амжилттай хүн болох вэ. Одоо нөгөө Стивен Кобигийн Seven Habits of Highly Effective People энэ тэр гээд гарч ирдэг номуудыг чинь залуучуудын ширээний ном шүү дээ. Энэ дээр яг ямар гаргалгаа байна. Тооцож үзсэн байна уу.

 **Д.Батцогт:** -Отгонбаяр гишүүн.

 **Ё.Отгонбаяр:**-18 дугаар зүйлийн заалтан дээр сургууль цэцэрлэгийн сургалтын номын сан гэж онцлоод байгаа нь өнөөдөр манайд бол суурь боловсрол дунд боловсрол нэг стандартаар явдаг. Тийм учраас номын жагсаалтыг Боловсролын сайд нь баталж өгөх боломжтой гэж явж байгаа. Тэгээд цаашаагаа дээд шатны боловсрол уруугаа яваад мэргэжлийн боловсрол уруугаа хүрээд ирэхэд тэнд бол нэг стандарт байхгүй мэргэжил, мэргэжлийн онцлогоороо задраад явчихдаг учраас тэрэн дээр ямар нэгэн байдлаар Засгийн газрын гишүүн жагсаалт гаргаж ингэж хязгаарлах боломжгүй гэж үзэж байгаа юм. Тэр нээлттэй дээд шатны боловсролын байгууллага нь өөрөө өөрийнхөө зааж байгаа сургалтынхаа чиглэлээр юу дуртайгаа худалдаж авах хэрэгтэй байх. Ерөнхий боловсрол бол яах арга байхгүй бүгд нэгдмэл стандартаар явж байгаа учраас тэрэн дээр бол хязгаарлалт тавьж байгаа тийм л юм байгаа юм.

 **Д.Батцогт:** -Бакей гишүүн асуух юм уу. Болчихсон уу. Асуулт асууж дууслаа саналаа хураая. Дэмжье гэдгээр санал хураая. Энэ чинь албан ёсны …

12 гишүүн санал хураалтад оролцож 100 дэмжигдлээ.

 15. Төслийн 20 дугаар зүйлийн 20.7 дахь хэсгийг хасах. Асуулттай гишүүн байна уу. Юу хасаж байгаа юм гэж байна. Отгонбаяр гишүүн хариул даа.

 **Ё.Отгонбаяр:**  -20.7 дээр номын сангийн сан хөмрөгийг даатгуулж болно гэсэн заалт байгаа юм. Тэгээд нэгдүгээрт даатгуулна гээд заачхаар замбараагүй их мөнгөний асуудал яригдах гээд. Даатгуулж болно гэчхээр угаасаа болно болохгүй гээд ач холбогдолгүй заалт болчихлоо гэж үзээд хасаж байгаа юм л даа.

 **Д.Батцогт:** -Санал хураалтаараа шийдье.

 Төслийн 20 дугаар зүйлийн 20.7 дахь хэсгийг хасах гэдгийг дэмжье гэдгээр санал хураалт явуулъя. Оюунгэрэл гишүүний микрофоныг өгдөө.

 **Ц.Оюунгэрэл:** -Одоо хэрвээ энэ уначихвал даатгуулж болноороо үлдэнэ. Болно гэдэг чинь хоёр талдаа хоёуланд нь үйлчилж байгаа заалт шүү дээ. Даатгал гэдэг үг байхгүй болохоор ерөөсөө даатгалын соёл төлөвшиж өгөхгүй. Даатгалын төсөв төлөвлөж өгөхгүй. Үнэ цэнэтэй юмнуудаа даатгуулна гэдэг толгойд нь хариуцлага төрөхгүй байгаа байхгүй юу. Уг нь бол дэмжихгүй байвал их зүгээр байна.

 **Д.Батцогт:** -Ажлын хэсгийн ахлагч тайлбар хэлье. Отгонбаяр гишүүн.

 **Ё.Отгонбаяр:** -Ганцхан зүйл л хэлье. Гишүүдийн ярьж байгааг бол би ойлгоод дэмжээд байна. Энэ зүгээр яагаад хасъя гээд ороод ирсэн юм бэ гэхээр даатгуулж болно гэхээр энэ чинь даатгах ёстой биз дээ гээд нөгөө тийшээгээ шуураад тэгээд яг даатгана гэхээр мөнгө байхгүй гэдэг ийм асуудал үүсэх гээд байгаа байхгүй юу. Тийм болохоор зэрэг болно гэдэг заалтыг үлдээнэ гээд та бүхэн энийг унагаалаа гэж бодоход чуулган дээр нөгөө тийш нь шууруулахгүй байх дээр Байнгын хорооны гишүүд үгээ хэлж хамгаалаарай л гэж хүсье.

 **Д.Батцогт:** -Ажлын хэсгийн саналаар дэмжье гэдгээр, хасъя гэдгээр санал хураалт явуулъя. Гишүүд өөрсдөө яаж саналаа өгөхөө мэднэ биз. Дэмжигдчихлээ. Санал хураалтад 13 гишүүн оролцож 7 гишүүн дэмжиж 53.8 хувиар дэмжигдлээ. Дараагийн санал хураалт.

 **Ё.Отгонбаяр:** -Татаад авчих уу.

 **Д.Батцогт:** -Саналаа хэлчих албан ёсоор.

 **Ё.Отгонбаяр:** - Гишүүдийн хэлж байгаа үндэслэлийг бол хүлээж авч байгаа учраас би энэ 15 дугаар саналыг ажлын хэсгийн даргын хувьд татаад авъя. Харин эрхэм гишүүдэд хүсэхэд нөгөө тийшээ шууруулахгүй байхыг чуулган дээр та бүгд хамгаалаарай.

 **Д.Батцогт:** -Ажлын хэсэг саяын саналыг татаж авсан учраас санал хураалт хүчингүй. Дараагийн санал хураалт.

 16.Төслийн 22 дугаар зүйлийн 22.2 дахь хэсгийг “Номын сангийн сан хөмрөгт байхгүй, түүх болон судалгаа, шинжилгээний ач холбогдол бүхий ном, судрыг нөхөн бүрдүүлнэ. Нөхөн бүрдүүлэх журмыг соёлын асуудал эрхэлсэн Засгийн газрын гишүүн батална.” гэж өөрчлөн найруулах. Асуулттай гишүүн байна уу. Бакей гишүүн асууя.

 **А.Бакей:** -Жижигхэн техникийн шинжтэй асуудал байна л даа. Энэ сан хөмрөгт бүрдүүлэх түүх судалгаа шинжилгээний ач холбогдолгүй ном судрыг бүрдүүлэх журмын бол соёлын асуудал эрхэлсэн Засгийн газар батална гэсэн байна. Соёл юм болов уу, боловсрол, шинжлэх ухаан, соёл юм болов уу.

 **Ё.Отгонбаяр:** -Боловсрол шинжлэх ухааны сайд чинь ч гэсэн адилхан соёлын асуудал эрхэлсэн.

 **А.Бакей:** -Тийм л дээ. Тэгэхдээ урд талын ном нь бол зөвхөн соёлтой холбоотой биш түүх шинжлэх ухаан энэ тэр гээд байгаа учраас бүхэлдээ хамаарах юм биш үү л гэсэн.

 **Д.Батцогт:** -Отгонбаяр гишүүн тайлбараа өгөх үү.

 **Ё.Отгонбаяр:** -Энэ томьёоллын асуудал юм байна л даа. Боловсрол, соёл, шинжлэх ухааны асуудал эрхэлсэн гээд томьёолчихъё л гэж байгаа юм байна шүү дээ. Энийг бол хүлээж авч болж байна. Зүгээр Энх-Амгалан гишүүний асуугаад байгаа ганцхан түүх гэдэг нь ямар учиртай юм бэ гэхээр зэрэг номын сангийн сан хөмрөгт зайлшгүй байх ёстой гэж заагдаж байгаа номууд болохоор зэрэг түрүүчийн таны хэлсэн Дэйл Карнегийн номыг бол зайлшгүй байх ёстой ном гэж үзэхгүй л байхгүй юу. Монгол Улсын түүхтэй холбоотой судалгаа шинжилгээний ач холбогдол бүхий ном гэж ингэж зааж байгаа.

 **Д.Батцогт:** -Тэгвэл ингэе. 16 дугаар зүйл дээрээ нөхөн бүрдүүлэх журмыг соёлын асуудал эрхэлсэн гэдгийн өмнө Боловсрол, соёлын асуудал эрхэлсэн Засгийн газрын гишүүн батална гэж өөрчлөн найруулаад дэмжье гэдгээр санал хураалт явуулъя. Тэгвэл ажлын хэсгийн оруулсан саналаар санал хураалт явуулъя. Дэмжье гэдгээр. 13 гишүүн санал хураалтад оролцож 100 хувиар дэмжигдлээ. Ингэснээр зарчмын зөрүүтэй саналуудаар санал хурааж дууслаа. Одоо найруулгын чанартай саналын томьёоллоор санал хураалт явуулна. Би бүгдийг уншъя тэгээд дараа нь ганц кноп дарна.

 Найруулгын чанартай саналын томьёолол:

1.Төслийн 3 дугаар зүйлийн 3.1.8 дахь заалтын “, үндэсний цөөнх” гэснийг хасах.

 2.Төслийн 5 дугаар зүйлийн 5.1 дэх хэсгийн “төрийн” гэсний дараа “болон орон нутгийн” гэж нэмэх.

 3.Төслийн 5 дугаар зүйлийн 5.4 дэх хэсгийн “үүсгэн байгуулагчийн” гэснийг “өмчлөгчийн” гэж өөрчлөх.

 4.Төслийн 5 дугаар зүйлийн 5.6 дахь хэсгийн “дэргэдээ” гэснийг хасах.

 5.Төслийн 6 дугаар зүйлийн 6.1.1 дэх заалтын “дотоод” гэснийг хасах.

 6.Төслийн 7 дугаар зүйлийн 7.4 дэх хэсгийн “байр” гэснийг хасах.

 7.Төслийн 8 дугаар зүйлийн 8.1 дэх хэсгийн “дэргэд” гэсний дараа “орон тооны бус” гэж нэмж, мөн хэсгийн “зөвлөлийн” гэсний дараах “орон тоо,” гэснийг хасах.

 8.Төслийн 10 дугаар зүйлийн 10.3 дахь хэсгийн “суралцагчийн” гэсний өмнө ”багш,” гэж нэмэх.

 9.Төслийн 13 дугаар зүйлийн 13.3 дахь хэсгийн “13.1-д” гэснийг “13.2-т” гэж өөрчилж, мөн хэсгийн “1993 оноос өмнө Монгол Улсад хэвлэгдсэн болон” гэснийг хасах.

 10.Төслийн14 дүгээр зүйлийн 14.1 дэх хэсгийн “зохиогчийн эрхээр хамгаалах” гэснийг “зохиогчийн эрхэд хамаарах эрхээр хамгаалагдах” гэж өөрчлөх.

 11.Төслийн 14 дүгээр зүйлийн 14.3.4 дэх заалтын “эрх бүхий “ гэснийг хасах.

 12**.**Төслийн 16 дугаар зүйлийн 16.2.4 дэх заалтын “бэлэг” гэснийг хасах.

 13**.**Төслийн 17 дугаар зүйлийн 17.1.1, 17.1.2, 17.1.3 дахь заалтын “хувийг” гэснийг “ширхэгийг” гэж өөрчлөх.

 14.Төслийн 19 дүгээр зүйлийн 19.1 дэх хэсгийн “Улсын болон орон нутгийн“ гэснийг хасах.

 15**.**Төслийн 6 дугаар зүйлийн 6.1.1 дэх заалт болон 19.2, 22.1 дэх хэсгийн “Соёлын асуудал хариуцсан төрийн захиргааны төв байгууллага” гэснийг “соёлын асуудал эрхэлсэн Засгийн газрын гишүүн” гэж өөрчлөх.

 16.Төслийн 23 дугаар зүйлийн 23.3 дахь хэсгийн “дэлгүүр” гэсний өмнөх “номын” гэснийг хасах. Ийм найруулгын саналууд байна. Асуулттай гишүүд байна уу. Алга байна. Найруулгын саналыг дэмжье гэдгээр санал хураалт явуулъя. 13 гишүүн санал хураалтад оролцож 12 дэмжиж 92.3 хувиар дэмжигдлээ.

 Зарчмын зөрүүтэй нэг санал байна. Баярсайхан гишүүний.

 Иргэд аль ч номын санд харьяалал харгалзахгүй үйлчлүүлж болно гэсэн ийм зарчмын зөрүүтэй санал оруулъя гэж байгаа юм байна. Ингэж байна иргэд...

 Шинэ заалт нэмэх тухай асуудал Баярсайхан гишүүн оруулж ирж байгаа юм. Гишүүд анхааралтай сонсоорой. Би санал хураалт явуулах гэж байна. Иргэд аль ч номын санд харьяалал харгалзахгүй үйлчлүүлж болно гэсэн ийм заалт оруулж байгаа юм. Отгонбаяр гишүүн.

 **Ё.Отгонбаяр:** -Саналыг нь ойлгож байна. Хуулийн аль хэсэг уруу оруулах гээд байна. Наадах чинь хуулийн зүйл заалтаа заагаагүй болохоор ойлгогдохгүй байгаад байгаа юм. Санал хураахаас өмнө аль зүйл заалт уруу оруулахаа шийдье.

 **Д.Батцогт:** -Аль дээр оруулах вэ соёлын яамныхан хариул даа.

 **Б.Баяраа:** -Уншигчийн эрх гээд 14 дүгээр зүйл байгаа.

 **Ц.Оюунгэрэл:** -Энэ нөгөө номын сан маань хуулиараа бол нийтийнх, байгууллагынх энэ тэр гээд хувийнх гээд байж байгаа шүү дээ. Тэгээд жишээлбэл одоо Улсын Их Хурлын номын санд бол чөлөөтэй орно гэдэг хууль байлаа гээд ингэхэд энэ бас жоохон байгууллагын дотоод журам энэ тэртэйгээ дахиад зөрчилдөөд л унах байх. Цэргийн байгууллагынх, тагнуулын байгууллагынх энэ тэр гээд одоо судалгааны бүр үндэсний аюулгүй байдлын номын сан энэ тэр гээд тусдаа номын сан. Тийм л дээ, тэр чинь Конгрессын номын сан чинь нийтийн номын сан байхгүй юу. Конгрессын номын сан чинь манай үндэсний төв номын сан байхгүй юу. Тэгэхээр манай Үндэсний төв номын санд бол ямар ч хязгаарлалт байхгүй.

 **Д.Батцогт:** -Гишүүд итгэл үнэмшлээрээ санал хураалтаараа хагалчихъя. Маргаад байх юм ерөөсөө байхгүй.

 Баярсайхан гишүүний оруулсан зарчмын зөрүүтэй саналын томьёоллоор дэмжье гэдгээр санал хураалт явуулъя. 13 гишүүн санал хураалтад оролцож 5 гишүүн дэмжиж 38.5 хувийн санал авч дэмжигдсэнгүй ээ. Ингээд санал хураалт дууслаа. Одоо Улсын Их Хурлын нэгдсэн чуулганд танилцуулах гишүүнээр Улсын Их Хурлын гишүүн Отгонбаярыг томиллоо.

 Дараагийн асуудал.

 Төрөөс шинжлэх ухааны талаар баримтлах бодлогын бичиг баримт буюу Улсын Их Хурлын тогтоолын төслийг хэлэлцүүлэгт бэлтгэх үүрэг бүхий ажлын хэсгийг байгуулж байгаа юм. Үүнтэй холбоотойгоор би нэг цөөхөн зүйлийг хэлье гэж бодож байна.

 Ажлын хэсгийн гишүүдэд бол 5 хүртэлх гишүүний бүрэлдэхүүнтэй ажлын хэсэг байгуулъя гэсэн ийм саналтай байгаа. Ажлын хэсэгт баярлалаа. Тэгээд саналаа өгсөн гишүүд бол одоогийн байдлаар Батсуурь гишүүн ажлын хэсэгт орж ажиллая гэсэн санал илэрхийлсэн. Бакей гишүүн ажлын хэсэгт орж ажиллая гэсэн санал хэлсэн, Баярсайхан гишүүн ажлын хэсэгт орж ажиллая гэдэг саналаа илэрхийлсэн байна. Сарангэрэл гишүүн ажлын хэсэгт оръё гэсэн Энх-Амгалан гишүүнийг нэмээд ингээд таван гишүүн болж байгаа юм. Ер нь бол ажлын хэсгийн ахлагч дээр бол би оролцохгүйгээр та нөхдийн дунд санал хураалт явуулаад шийдье гэсэн бодолтой байна. Одоогийн байдлаар бол ажлын хэсгийн ахлагчаар Бакей гишүүн ажиллая гэсэн. Баярсайхан гишүүн ажиллая гэсэн байж байгаа.

 **А.Бакей:** -Хэн ч ажиллаж болно л доо зүгээр одоо бас насаараа дээд боловсрол, шинжлэх ухааны байгууллагад ажилласан хүний хувьд бол арай илүү ойр байгаа юм. Миний хувьд бол. Хоёрдугаарт бол Байнгын хорооны тогтоол гарахдаа бас одоо нэлээд ойр дотно ажиллаж бид нар бас нэлээд мэдээлэл цуглуулсан. Бас ажилласан байгаа байхгүй юу. Тэр туршлагадаа тулгуурлаад би ахлаад тэгээд саяын нэр дурдсан гишүүд ороод явбал яасан юм бэ гэсэн санал байна.

 **Д.Батцогт:** -Баярсайхан гишүүн саналаа хэлье.

 **Г.Баярсайхан:** -Төрийн ажлыг одоо нас жил яриад яах вэ. Тэрүүн дээрээ тулбал бас бага чуулганы гишүүд байж байгаа. Би ч бас бага чуулганы гишүүн. Ер нь аливаа нэгэн асуудал тохироогоор явдаг улс төр энэ заваан юмыг болимоор байна. Хэн нь яаж төвхнө хөв. Бүх асуудлаа олонхоороо илээр шийдээд л явдаг. Тэгж асуудал тэр талаас нь ярих юм бол би бол шинжлэх ухааны байгууллагатай бол их ойр ажилладаг. Их дээд сургуулиудтай их ойр ажилладаг ийм асуудал байна. Гэхдээ бас энэ асуудал би өөр дээрээ илүү давуу тал гээд яриад баймааргүй байна шүү дээ.

 **Д.Батцогт:** -Ингэе. Санал хураалт явуулъя. Ер нь ингэж хэлэхэд бол шинжлэх ухааны талаар төрөөс баримтлах бодлогын бичиг баримт бол их чухал бичиг баримт болно. Энэ бол манай шинжлэх ухааны салбар бол энэ ойрын ирээдүйдээ яаж явах вэ энд ямар өөрчлөлт гарах вэ гэдэг энэ ажлын хэсэг оруулж ирэх саналаас нэлээд хамааралтай болно гэж үзэж байгаа юм. Тэгэхээр ажлын хэсгийн ахлагчаар хэн ч томилогдсон байг. Нэгдүгээрт яг өөрийнхөөрөө авч зүтгэхгүй дараа нь ямар нэгэн байдлаар академийнхны лобби ч гэдэг юм уу ийм юманд оролцохгүй. Цэвэр ингэж бодож ажиллана гэсэн ийм зүйлийг хэлмээр байна. Отгонбаяр гишүүн санал хэлье тэгээд дараа нь санал хураалт явуулъя.

 **Ё.Отгонбаяр:** -Энэ их амаргүй ажлын хэсэг шүү. Янз бүрийн лоббинууд их явна. Өнгөрсөн 4 жил салбар хариуцаж байгаад энийг хийх гэж оролдоод их айхтар айхтар юмтай тулгараад бараагүй юм байгаа юм. Тийм учраас би зүгээр яах вэ даргаа та нар өөрсдөө шийднэ биз. Заавал таван хүн байх юм уу, би зовлонг нь мэддэг учраас яваад орвол яаж байна. Юун дээрээ бараагүй вэ, юун дээрээ барсан бэ гээд. 7 болно л биз.

 **Д.Батцогт:** -Та нарын ирцийг чинь хүрэх нь үү гэдэг л асуудал байгаа шүү дээ.

 **Ё.Отгонбаяр:** -Би зовлонг нь мэдэх учраас.

 **Д.Батцогт:** -Энэ дээр би ний нуугүй хэлэхэд төвөгтэй байдалд орсон байгаа учраас би санал хураалтад оролцохгүй. Тэгээд энэ хоёр гишүүнийг …

 Дэг уншаад өгье. 16.13 Байнгын хороо ажлын хэсэг байгуулахдаа ахлагчийг томилох бөгөөд ахлагчид нэг хүн дэвшвэл шууд, нэгээс илүү хүн нэр дэвшвэл илээр санал хураалт явуулж сонгоно гэсэн байх юм. Тийм учраас кнопдоод шийдье. Оюунгэрэл гишүүн нэр дэвшлээ, Бакей гишүүн нэр дэвшлээ, Баярсайхан гишүүн нэр дэвшлээ. Ингээд гурван гишүүн нэр дэвшсэн учраас хэн нь эхлэх вэ.

 Бакей гишүүн, Баярсайхан гишүүн, Оюунгэрэл гишүүн гэсэн ийм дарааллаар санал хураалт явуулъя. Би санал хураалтад оролцохгүй. Гантөмөр сайд та харин санал хураалтад оролцоод хоёр талаасаа хэцүү байгаа учраас би харин оролцмооргүй байна. За санал хураалт явуулъя.

 Төрөөс шинжлэх ухааны салбарт баримтлах бодлогын бичиг баримтыг Улсын Их Хурлын хэлэлцүүлэгт бэлтгэх ажлын хэсгийн ахлагчид нэр дэвшсэн Бакейг дэмжье гэдгээр санал хураалт явуулъя. Санал хураалт явуулъя. 12 гишүүн санал хураалтад оролцож, 7 гишүүн дэмжиж …. дахин санал хураалт явуулъя.

 **А.Бакей:** -Ингэвэл яасан юм бэ. Энэ бол албан тушаалын төлөө хөөцөлдөж байгаа хэрэг биш ажлын төлөө л нарийн тэр юм хийхийг л ярьж байна шүү дээ. Гэхдээ энэ бол Отгонбаяр гишүүний хэлдэгчлэн тийм ч амар биш маш хэцүү ажил хийх гэж байгаа. Яагаад гэвэл янз бүрийн лобби байна. Янз бүрийн эрх ашиг байна. Тийм учраас энийг бол бид бас нухацтай хандах ёстой. Тийм учраас одоо Баярсайхан гишүүн үнэхээр одоо надтай ингээд өрсөлдөөд байгаа бол хоёулаа нэрээ татаад Энх-Амгалан гишүүнээр ахлуулчихъя.

 **Г.Баярсайхан:** -Энэ бол төрийн ажил тэр нь чухал, энэ нь чухал биш гэсэн ойлголт хэдүүлээ яриад яах юм бэ. Энэ ямар ч асуудал орж ирэхэд хэлэлцээд л дэгийн дагуу явж байгаа. Тэгээд бие биетэйгээ айхтар өрсөлдөөд дээр дор гарна гэсэн ийм ойлголт бол ерөөсөө байхгүй шүү дээ. Бид нар байнга л санал хураадаг, байнга л нэг нь дэмжигдээд л явдаг. Энэ бол жирийн үзэгдэл. Гэхдээ нэг асуудал бол байгаа шүү дээ. Энэ чухал асуудал ордон дотор одоо гишүүн бүрийн үүд хаалга татаад байгаа лобби хүртэл явж байгаа шүү дээ. Энэ ерөөсөө бүтэхгүй юм байна. Тэгэхээр би Байнгын хороон даргын хувьд би санал оруулъя. Ерөөсөө энэ Бакей гишүүн Баярсайхан гишүүн хоёрыг ажлын хэсгийн гишүүнээр нь оруулаад Оюунгэрэл гишүүнийг ажлын хэсгийн ахлагчаар саналаа оруулж байна.

 Одоо наадах чинь ирцэнд орсон байсан юм чинь. Энх-Амгалан гишүүн орчихсон. Ажлын хэсгийн гишүүнд Бакей, Баярсайхан, Сарангэрэл гишүүн, Оюунгэрэл гишүүн, Отгонбаяр гишүүн 7 гишүүн орчихсон байгаа. Олон ажлын хэсэг Отгонбаяр гишүүнээр ахлуулж байгаа. Одоо нөгөө дээлээ тайлсан учраас сайд байсан хүмүүс завтай болсон учраас ашигламаар байна. Тийм учраас би Оюунгэрэл гишүүнийг ажлын хэсгийн ахлагчаар оруулах санал байна. Өөр хүн дэвшүүлж болно шүү дээ. Тэгээд санал хураалтаар явуулъя.

 **Г.Баярсайхан:** -Үнэхээр чухал асуудал учраас ажлын дадлага туршлагатай сайн мууг нь бүгдээрэнг нь мэдэж байгаа тэгэхээр би Отгонбаяр гишүүнийг дэмжмээр байна.

 **Д.Батцогт:** -За энэ хоёр албан ёсоор татчихлаа. Отгонбаяр гишүүн зөвшөөрч байна уу, саналаа хэлчих.

 **Д.Батцогт:** -Нэр дэвшүүлэлтийн дарааллаар Оюунгэрэл гишүүнийг ажлын хэсгийн ахлагчаар томилъё гэдгээр санал хураалт явуулъя. Санал хураалтад 10 гишүүн оролцож, 5 гишүүн дэмжиж 50 хувийн санал авсан учраас санал уналаа. Одоо Отгонбаяр гишүүнийг дэмжье гэсэн санал хураалт явуулъя. Санал хураалтад 10 гишүүн оролцож 7 гишүүн дэмжиж 70 хувиар Отгонбаяр гишүүнийг ажлын хэсгийн ахлагчаар томиллоо. Ингэнэ, 7 гишүүнтэй ажлын хэсэг байгуулсан, ажлын хэсгийн дэд ажлын хэсэгт оруулах улсуудыг надаас санал аваарай гэж би ажлын хэсгийн ахлагчаас хүсэж байна.

 Дараагийн ажлын хэсэг бол Гэр бүлийн хуулийн шинэчилсэн найруулга байгаа. Энэ шинэчилсэн найруулга дээр би нэг юм ярья. Оюунхорол гишүүний өргөн барьсан Гэр бүлийн тухай хуулийн өөрчлөлт байгаа. Энийг оруулна. Гэр бүлийн хүчирхийлэлтэй тэмцэх тухай хуультай бол ажлыг нь уялдуулна. Тэгэхээр Хууль зүйн байнгын хороотой хамтарч ажиллах шаардлага байгаа. Тэгэхээр би ажлын хэсгийн ахлагчаар Хаянхярваа гишүүнийг санал оруулж байна. Дэмжье гэдгээр санал хураалт явуулъя. 10 гишүүн санал хураалтад оролцож 9 гишүүн дэмжиж Хаянхярваа гишүүн ажлын хэсгийн ахлагчаар томилогдлоо. Баяр хүргэе. Өнөөдрийн хурал хэлэлцэх асуудал дууссан тул хурал дууслаа. Гишүүдэд болон ажлын хэсэгт баярлалаа.

**Дууны бичлэгээс буулгасан:**

 ПРОТОКОЛЫН АЛБАНЫ

 ШИНЖЭЭЧ П.МЯДАГМАА